นายกรัฐมนตรี แถลงการณ์โทรทัศน์รวมการเฉพาะกิจแห่งประเทศไทย รายงานผลการหารือร่วมกับสมาคมธุรกิจต่างๆ เพื่อแก้ปัญหาปากท้องของประชาชน
นายกรัฐมนตรี แถลงการณ์โทรทัศน์รวมการเฉพาะกิจแห่งประเทศไทย รายงานผลการหารือร่วมกับสมาคมธุรกิจต่างๆ เพื่อแก้ปัญหาปากท้องของประชาชนพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงผ่านทางโทรทัศน์รวมการเฉพาะกิจแห่งประเทศไทย (ทรท.) ว่า จากสถานการณ์โควิด-19 ที่เกิดขึ้น ขณะนี้ยังมีอีกวิกฤตที่ต้องเผชิญคือ ในเรื่องของการขาดรายได้ของประชาชน ดังนั้น เพื่อเป็นส่วนหนึ่งในการแก้ปัญหาปากท้องให้กับประชาชน ในช่วง 2-3 สัปดาห์ที่ผ่านมา จึงได้เดินทางไปหารือร่วมกับสมาคมภาคธุรกิจต่างๆ ด้วยตนเอง เน้นสมาคมที่เป็นตัวแทนของผู้ประกอบการขนาดกลางและขนาดเล็ก และคนทำมาหากินทั่วประเทศ เพื่อรับฟังข้อคิดเห็นและข้อเสนอแนะที่เป็นประโยชน์ต่างๆ ทำให้เข้าใจความเดือดร้อนที่แท้จริงและให้สามารถแก้ปัญหาได้ทันที เพื่อบรรเทาความเดือดร้อนในระยะสั้นก่อน อาทิ ได้สั่งการในเรื่องการจัดซื้อจัดจ้างของหน่วยงานภาครัฐตั้งแต่นี้เป็นต้นไป จะเป็นนโยบายกำหนดโควต้าร้อยละ 30 หรือเกือบ 1 ใน 3 ของงบประมาณจัดซื้อจัดจ้างที่ตั้งไว้แล้ว ต้องซื้อสินค้าหรือใช้บริการจากผู้ประกอบการขนาดกลางและขนาดย่อมและขนาดเล็กในท้องถิ่นต่างๆ ทั้งนี้จะต้องพิจารณาให้อยู่ในกรอบของข้อกฎหมายคือ งบประมาณ 4 แสนล้านบาทจะต้องถูกกระจายไปเพิ่มรายได้ให้กับกลุ่มนี้ ที่มีสินค้าคุณภาพผ่านมาตรฐาน เพื่อให้เกิดการจ้างงานและสร้างอาชีพให้กับประชาชนมากกว่า 14 ล้านคนทั่วปรเทศ ส่วนการหารือกับสมาคมผู้ค้าปลีกไทย ทำให้ทราบสถานที่ค้าขายต่างๆ รวมทั้งศูนย์การค้า ต้องการให้เปิดสถานที่ค้าขายโดยเร็วที่สุดและความพร้อมในการป้องกันการแพร่ระบาดของโควิด-19 ที่ยังคงเข้มงวด ในส่วนของภาคการท่องเที่ยวต้องการให้นักท่องเที่ยวกลับมาโดยเร็ว ยืนยันว่าเมื่อหมดความเสี่ยงของการแพร่ระบาด จะเร่งดำเนินการตามที่เสนอ เพราะหากเปิดให้นักท่องเที่ยวต่างชาติเดินทางเข้าไทยเร็วเกินไป หากนำเชื้อเข้ามาด้วยอาจทำให้ทุกอย่างต้องกลับไปเริ่มต้นกันใหม่ นอกจากนี้ยังพบปัญหาว่า มีแรงงานในบางภาคธุรกิจ ที่นายจ้างจำเป็นต้องปิดกิจการชั่วคราว แต่แรงงานไม่ได้รับเงินชดเชยประกันสังคม ซึ่งได้สั่งการให้เกิดความชัดเจนและถูกต้อง ขณะที่สมาคมชาวนาและเกษตรกรไทย มีความกังวลปัญหาเรื่องการขาดแคลนน้ำ จึงได้สั่งการหาวิธีการรับมือทันที และขณะนี้ตัวแทนชาวนาและเกษตรกรอยู่ระหว่างจัดทำแผนปฏิบัติที่ตรงจุด ซึ่งจะนำเสนอเพื่อพิจารณาเร็วๆ นี้ ส่วนสมาคมการประมงแห่งประเทศไทย ได้นำเสนอข้อมูลและข้อเสนอแนะ เพื่อหาวิธีการแก้ไขปัญหาในระยะยาว โดยจะเชิญตัวแทนทั้งประมงพาณิชย์และประมงพื้นบ้าน เข้ามานั่งเป็นทีมทำงานร่วมกับเจ้าหน้าที่ของภาครัฐด้วย เพื่อหาวิธีแก้ไขปัญหาได้ตรงจุดต่อไป ทั้งนี้ จากการหารือยังได้รับกำลังใจจากภาคธุรกิจ ซึ่งอยากขอบคุณที่เป็นส่วนสำคัญช่วยขับเคลื่อนประเทศไทยให้ก้าวไปข้างหน้าได้อย่างเข้มแข็งต่อไปนายกรัฐมนตรี กล่าวอีกว่า วิกฤตโควิด-19 ไม่เพียงเป็นวิกฤตด้านสาธารณสุข แต่ยังเป็นวิกฤตที่ส่งผลกระทบต่อการทำมาหากินของประชาชนอย่างรุนแรง โดยในด้านสาธารณสุขของประเทศไทย นับว่าประสบความสำเร็จในระดับหนึ่งแล้ว ที่สามารถควบคุมสถานการณ์ได้เป็นอย่างดีและรวดเร็ว หากเปรียบเทียบกับประเทศอื่นๆ ในโลก ซึ่งเกิดจากความร่วมมือของทั้งบุคลากรทางการแพทย์ต่างๆ และประชาชนทุกคนที่ล้วนเป็นบุคคลสำคัญที่ให้ความร่วมมือป้องกันการแพร่ระบาดของโรค โดยไม่ต้องมีกฎหมายบังคับ